Kaapse kroeg ontken bewerings van rassismeBetogers se plakkate voor Hank’s Olde Irish-kroeg in Kaapstad. (Foto: EFF/Twitter) Die eienaars en personeel van ’n kroeg in Kaapstad het vandeesweek dreigemente van intimidasie, geweld en die beskadiging van eiendom ontvang nadat die kroeg van rassisme beskuldig is. Die bestuur van Hank’s Olde Irish-kroeg in Breëstraat sê egter dié dreigemente is gegrond op “ongegronde en onbewese derdeparty-inligting en beskuldigings”. Na bewering is ŉ swart man die afgelope naweek toegang tot Hank’s Olde Irish geweier omdat hy glo nie deur ’n wit persoon vergesel is nie. ’n Uitsmyter het hom glo by die deur meegedeel dat dit die kroeg se “beleid” is. ’n Video waarin ’n vriend van die vermeende slagoffer die eienaar van die kroeg oor dié bewerings konfronteer, het sedertdien op sosiale media die lig gesien. Die wydverspreide video het die EFF – en talle ander groepe – reeds die josie in en verskeie lede van dié party het Dinsdag na die kroeg opgeruk. Dit het die instelling genoop om sy deure tydelik te sluit. Die eienaars van die kroeg sowel as die vriend van die slagoffer het intussen klagte van aanranding teen mekaar by die polisie aanhanging gemaak. Daar is egter geen aanranding op die video op sosiale media te sien nie. Daar kan wel in die video gehoor word hoe die vermeende slagoffer se vriend aan die eienaar van die kroeg sê dat hy geen reg het om teen iemand op grond van hul ras te diskrimineer nie. “Dit is ’n misdaad. “Weet jy waar jy leef? Jy leef in Suid-Afrika waar ons ’n diep en pynlike geskiedenis van hierdie [soort ding het].” Die eienaar hou in die video vol dat hy nog nooit voorheen só ’n klagte ontvang het nie en vra dan een van sy personeellede om dit te beaam. “Die eienaars van Hank’s Olde Irish wil dit weereens kategories stel dat ons as die eienaars in ons bedryf van ondernemings in Kaapstad oor die afgelope 30 jaar, sowel as ŉ geregistreerde organisasie sonder winsbejag, nog nooit ons personeel opdrag gegee het om op enige gronde hoegenaamd te diskrimineer nie, hetsy op grond van geslag, seksuele oriëntasie of ras,” lui ’n verklaring van die kroeg wat sedertdien op hul deur en Facebook-blad geplaas is. “Ons wil ook op rekord plaas dat ons uiters bekommerd is oor die welstand en veiligheid van ons personeel. Ons sal daarom geen verdere kommentaar lewer terwyl ons besig is met die vereiste interne dissiplinêre proses met betrekking tot hierdie ernstige aantygings nie. “Laat asseblief toe dat die behoorlike prosesse hul verloop neem. Ons is vol vertroue dat die feite ons van hierdie valse, aanstootlike en skadelike bewerings sal kwytskeld,” lui die verklaring.